Sanhedrin lɛ kɛ Yesu Ye Sane (Mateo 26) | Yesu Wala Shihilɛ\nMATEO 26:57-68 MARKO 14:53-65 LUKA 22:54, 63-65, YOHANE 18:13, 14, 19-24\nAKƐ YESU TEE ANA NI JI TSUTSU OSƆFONUKPA LƐ ŊƆƆ\nSANHEDRIN LƐ YE SANE NI EJAAA YƐ MLA NAA\nBe ni afimɔ Yesu tamɔ efɔŋfeelɔ ko lɛ, akɛ lɛ tee Ana ŋɔɔ, mɔ ni sɔmɔ akɛ osɔfonukpa be ni Yesu ji gbekɛ fioo ni ehã tsɔɔlɔi lɛ anaa kpɛ amɛhe yɛ sɔlemɔwe lɛ. (Luka 2:42, 47) Sɛɛ mli lɛ, Ana bihii lɛ ekomɛi sɔmɔ akɛ osɔfonukpai, shi amrɔ nɛɛ ebiyoo wu Kaiafa ji osɔfonukpa.\nBe ni akɛ Yesu tee Ana shĩa lɛ, Kaiafa ná be koni ehã Sanhedrin lɛ naa abakpe shi. Saneyelihe nɛɛ mli bii ayibɔ ji 71, ni osɔfonukpa lɛ kɛ mɛi ni esɔmɔ pɛŋ akɛ osɔfonukpai lɛ fata he.\nAna bi Yesu “ekaselɔi lɛ kɛ etsɔɔmɔi lɛ ahe saji.” Yesu hã lɛ hetoo faŋŋ akɛ: “Miwieɔ mitsɔɔ je lɛ kpetekplee. Daa nɛɛ, mitsɔɔ nii yɛ kpeehei lɛ kɛ sɔlemɔwe lɛ, he ni Yudafoi lɛ buaa amɛhe naa yɛ lɛ, ni miwieee nɔ ko yɛ teemɔŋ. Mɛni hewɔ obiɔ mi sane? Bi mɛi ni enu nɔ ni mikɛ amɛ wie lɛ moŋ sane.”​—Yohane 18:19-21.\nBulɔi lɛ ateŋ mɔ kome ni damɔ jɛmɛ lɛ gba Yesu hiɛ ma ni ekã lɛ ekɛɛ: “Ani nakai esa akɛ ohã osɔfo tsiifonyo lɛ hetoo?” Shi akɛni Yesu le akɛ etɔ̃ko hewɔ lɛ, ehã lɛ hetoo akɛ: “Kɛ́ miwie efɔŋ ko lɛ, ye efɔŋ lɛ he odase; shi kɛ́ nɔ ni miwie lɛ ja lɛ, mɛni hewɔ ogbaa mi ma mɔ?” (Yohane 18:22, 23) Kɛkɛ ni Ana hã akɛ Yesu tee eshaanuu Kaiafa ŋɔɔ.\nNo mli lɛ, Sanhedrin lɛ fɛɛ​—osɔfonukpa lɛ, maŋ onukpai lɛ, kɛ woloŋmalɔi lɛ​—naa ebakpe shi. Amɛnaa bakpe shi yɛ Kaiafa shĩa lɛ. Ejaaa yɛ mla naa akɛ abaaye sane tamɔ nɛkɛ yɛ gbi gbɛkɛ ni ayeɔ Hehoo lɛ nɔ, shi akɛni amɛmiitao amɛtsu amɛyiŋtoo fɔŋ lɛ he nii hewɔ lɛ, enɛ shiii amɛ kpu po.\nKuu nɛɛ nyɛŋ aye jalɛ sane kɔkɔɔkɔ. Be ni Yesu tee Lazaro shi lɛ, Sanhedrin lɛ kpɛ mli akɛ amɛbaagbe Yesu. (Yohane 11:47-53) Agbɛnɛ hu, gbii fioo komɛi ni tsɔ hiɛ lɛ, jamɔŋ hiɛnyiɛlɔi lɛ tee Yesu yi nɔ apam akɛ amɛbaamɔ lɛ ni amɛgbe lɛ. (Mateo 26:3, 4) Anɔkwa, dani abaaye Yesu sane lɛ po lɛ, no mli lɛ abu lɛ gbele fɔ momo!\nKɛfata kpe ni amɛkpe bɔ ni mla eŋmɛɛɛ gbɛ lɛ he lɛ, osɔfoi tsiifoi lɛ kɛ Sanhedrin lɛ mli bii krokomɛi lɛ bɔi amale odasefoi ni baaye amale odase amɛshi Yesu lɛ taomɔ. Amɛná mɛi pii, shi amɛdasei lɛ kpãaa gbee. Naagbee lɛ, mɛi enyɔ ba ni amɛbawie akɛ: “Wɔnu ni eekɛɛ akɛ, ‘Makumɔ sɔlemɔwe nɛɛ ni akɛ niji fee lɛ, ni yɛ gbii etɛ mli lɛ, mama ekroko ni jeee niji akɛfee.’” (Marko 14:58) Fɛɛ sɛɛ lɛ, odase ni hii nɛɛ po ye lɛ kpãaa gbee.\nKaiafa bi Yesu akɛ: “Ani obɛ naajiemɔ ko? Mɛni oyɔɔ kɛɛmɔ yɛ odase ni hii nɛɛ yeɔ shiɔ bo lɛ he?” (Marko 14:60) Yɛ amale odase nɛɛ ni odasefoi ni kɛ amɛhe kpãaa gbee lɛ ye amɛshi Yesu lɛ fɛɛ sɛɛ lɛ, etswaaa esɛŋ. No hewɔ lɛ, Osɔfonukpa Kaiafa tsɔ̃ ŋaa kroko.\nKaiafa le akɛ Yudafoi lɛ sumɔɔɔ ni amɛnuɔ akɛ mɔ ko miitsɛ ehe Nyɔŋmɔ Bi. Mra mli be ni Yesu tsɛ Nyɔŋmɔ akɛ e-Tsɛ lɛ, Yudafoi lɛ ka lɛ gbee, ejaakɛ amɛkɛɛ akɛ “eetsɔɔ akɛ ekɛ Nyɔŋmɔ yeɔ egbɔ.” (Yohane 5:17, 18; 10:31-39) Akɛni Kaiafa le jogbaŋŋ akɛ enɛ baatee mɛi amlifu shi hewɔ lɛ, etsɔ ŋaa gbɛ nɔ ekɛɛ Yesu akɛ: “Miifã bo ni okã kitã yɛ Nyɔŋmɔ hiɛkãalɔ lɛ hiɛ akɛ obaawie anɔkwale, ni okɛɛ wɔ kɛji bo ji Kristo lɛ, Nyɔŋmɔ Bi lɛ!” (Mateo 26:63) Anɔkwa, Yesu ehã ale akɛ lɛ ji Nyɔŋmɔ Bi lɛ. (Yohane 3:18; 5:25; 11:4) Amrɔ nɛɛ kɛ́ efeee nakai lɛ, no baatsɔɔ akɛ ekpɛlɛɛɛ nɔ akɛ lɛ ji Nyɔŋmɔ Bi lɛ kɛ Kristo lɛ. No hewɔ lɛ, Yesu kɛɛ akɛ: “Mi ni; ni nyɛbaana gbɔmɔ Bi lɛ ta hewalɛ ninejurɔ nɔ ni ekɛ ŋwɛi atatui lɛ miiba.”​—Marko 14:62.\nKɛkɛ ni Kaiafa kwa ekɛ mlifu gbala etade, ni ebo ekɛɛ: “Ebɔ musu! Mɛɛ odasefoi krokomɛi wɔtaoɔ dɔŋŋ? Nyɛkwɛa! Amrɔ nɛɛ, nyɛnu musubɔɔ lɛ. Te nyɛsusuɔ tɛŋŋ?” Sanhedrin lɛ bua yɛ gbɛ ni ejaaa nɔ akɛ: “Esa gbele.”​—Mateo 26:65, 66.\nKɛkɛ ni amɛbɔi Yesu he fɛoyeli ni amɛmamɔ lɛ atswɛrɛ. Mɛi krokomɛi gbala ehiɛ mai ni amɛfɛ̃ lajɔ̃ shwie ehiɛ. Kɛ́ amɛha ehiɛ ni amɛgbala lɛ mai lɛ, amɛkɛ hefɛoyeli kɛɔ lɛ akɛ: “Gbaa! Namɔ gba bo ma lɛ?” (Luka 22:64) Naa Nyɔŋmɔ Bi lɛ ni aafee lɛ niseniianii ni akɛ lɛ miiye sane gbɛkɛ bɔ ni mla eŋmɛɛɛ gbɛ!\nNɛgbɛ akɛ Yesu tee klɛŋklɛŋ? Ni mɛni afee lɛ yɛ jɛmɛ?\nNo sɛɛ lɛ nɛgbɛ akɛ Yesu tee? Ni te Kaiafa fee tɛŋŋ ehã Sanhedrin lɛ bua akɛ Yesu sa gbele lɛ?\nMɛɛ niseniianii afee Yesu be ni ayeɔ esane lɛ?